Brian Mikkelsen (KF), 2001-01-12:
Vi er i Det Konservative Folkeparti ikke så bange for statslige styrelser, så umiddelbart synes vi ikke, det er noget problem, at man etablerer en ny styrelse.
Sagen er jo den, at bioteknologi er det her århundredes store udfordring på både godt og ondt.
Bioteknologien har skabt en ny verden af muligheder, og der er ikke alene tale om muligheder, men også om magt over dele af vores livsprocesser, som det jo hidtil har været forbeholdt moder natur at håndtere.
Bioteknologien sætter i særdeleshed sit præg på sundhedssektoren, men også fødevaresektoren har taget store skridt ind i den nye tidsalder.
Med genmodificerede fødevarer, med organtransplantation, kunstig befrugtning og fosterdiagnostik får vi mere og mere kontrol over livet, men grænsen er jo ikke nået endnu.
Næste punkt på dagsordenen er kloning og de muligheder, kloning medfører.
Og hvem ved, hvad der følger herefter.
Der er brug for, at vi som mennesker tager teten i udviklingen frem for blot at lade os dirigere af forskernes sidste nye opdagelser. For udviklingen kommer jo ikke bare til os oppe fra himlen som en gave.
Vi er selv med til at skabe udviklingen, og ved at forholde os aktivt til denne udvikling kan vi være med til at bestemme, hvad vej udviklingen skal gå.
En bioteknologistyrelse er for Det Konservative Folkeparti at se et godt og struktureret redskab til at sætte bioteknologien i system.
En styrelse vil jo også jævnfør forslagsstillerne fra CD få to store opgaver.
For det første vil styrelsen have til opgave at fremme den åbne dialog, som der er så stort behov for.
Den generelle modvilje i befolkningen og blandt politikerne mod den nye teknologi er jo også medvirkende til, at udviklingen stort set er gået i stå i Danmark. Denne uvilje kan skyldes manglende debat, og derfor er det også vigtigt at få igangsat en bred diskussion på området. Det er ikke med noget ønske om at omvende skeptikere, men for at skabe en nuanceret og kritisk dialog, som vi kan bruge til at skabe grænser for udviklingen.
Ved at overvåge udviklingen såvel nationalt som internationalt kan styrelsen samtidig medvirke til, at debatten ikke alene forholder sig til denne udvikling, der allerede har fundet sted, men også til de muligheder, den med overvejende sandsynlighed vil kunne bringe med sig.
På den måde kan vi forholde os til mulighederne, mens de samtidig kun er muligheder og ikke er realiteter, der bliver presset ned over hovedet på os.
Den anden store opgave for en eventuel styrelse vil være at give hele det tekniske aspekt af det bioteknologiske område et tiltrængt løft i Danmark.
For vi har jo i Danmark på trods af ihærdig indsats også fra ministeriets side svært ved at følge med de lande, som vi normalt sammenligner os med.
Håbet er, at styrelsen ved at forenkle og kvalificere sagsbehandlingen samt forestå en overordnet planlægning på området kan skabe bedre grobund for den fremtidige forskning i såvel offentligt som privat regi.
En sådan prioritering eksisterer jo reelt set ikke i dag.
Fra konservativ side finder vi, at det fremsatte beslutningsforslag udviser fremsynethed, og forslaget er et forsøg på at forholde sig kritisk til en teknologi i rivende udvikling.
En teknologi, vi nok skal fremme, men hvor vi absolut også skal sætte grænser for, hvor langt vi ønsker, at udviklingen skal gå. Vi kan derfor i Det Konservative Folkeparti støtte forslaget.